NARIADENIE KOMISIE (ES) č. 777/2009
z 26. augusta 2009,
ktorým sa mení a dopĺňa nariadenie (ES) č. 575/2009, ktorým sa stanovuje percento prijatia pre vydávanie vývozných povolení, zamietnutie žiadostí o vývozné povolenia a ktorým sa pozastavuje podávanie žiadostí o vývozné povolenia na cukor mimo kvóty
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
so zreteľom na nariadenie Komisie (ES) č. 951/2006 z 30. júna 2006, ktorým sa stanovujú podrobné pravidlá implementácie nariadenia Rady (ES) č. 318/2006, pokiaľ ide o obchodovanie s tretími krajinami v sektore cukru (2), a najmä na jeho článok 7e v spojení s článkom 9 ods. 1,
keďže:
(1)
V súlade s článkom 61 prvým odsekom písm. d) nariadenia (ES) č. 1234/2007 sa množstvo cukru vyrobeného počas hospodárskeho roka, ktoré presahuje kvótu uvedenú v článku 56 uvedeného nariadenia, môže vyviezť len v rozsahu množstvového limitu, ktorý je potrebné stanoviť.
(2)
Nariadením Komisie (ES) č. 924/2008 z 19. septembra 2008, ktorým sa stanovuje množstvový limit na vývoz cukru a izoglukózy mimo kvóty do konca hospodárskeho roku 2008/2009 (3), sa stanovil množstvový limit 650 000 ton.
(3)
Množstvá cukru, o ktoré sa žiadalo v žiadostiach o vývozné povolenia, presiahli tento množstvový limit. Nariadením Komisie (ES) č. 575/2009 (4) sa preto na obdobie od 6. júla 2009 do 30. septembra 2009 pozastavilo podávanie žiadostí na vývozné povolenia na cukor mimo kvóty.
(4)
Na základe zmien a doplnení nariadenia (ES) č. 924/2008 zavedených nariadením Komisie (ES) č. 776/2009 (5) sa množstvový limit na vývozy cukru mimo kvóty v hospodárskom roku 2008/2009 zvýšil o 300 000 ton.
(5)
Keďže sa množstvový limit na hospodársky rok 2008/2009 zvýšil, malo by sa opäť umožniť podávanie žiadostí.
(6)
Nariadenie (ES) č. 575/2009 by sa preto malo zodpovedajúcim spôsobom zmeniť a doplniť.
(7)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Odsek 3 článku 1 nariadenia (ES) č. 575/2009 sa vypúšťa.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. augusta 2009